苏轼
代书答梁先
此身与世真悠悠，苍颜华发谁汝留。
强名太守古徐州，忘归不如楚沐猴。
鲁人岂独不知丘，蹸藉夫子无罪尤。
异哉梁子清而修，不远千里従我游。
了然正色悬双眸，世之所驰子独不。
一经通明传节侯，小楷精绝规摹欧。
（梁生学欧阳公书。
）我衰废学懒且媮，畏见问事贾长头。
别来红叶黄花秋，夜梦见之起坐愁。
遗我驳石盆与瓯，黑质白章声琳球。
谓言山石生涧沟。
追琢尚可王公羞。
感子佳意能无酬，反将木瓜报珍投。
学如富贾在博收，仰取俯拾无遗筹。
道大如天不可求，修其可见致其幽。
愿子笃实慎勿浮，发愤忘食乐忘忧。